میکسیکو: نائٹ کلب پر مبینہ حملے میں 23 افراد ہلاک
ویراکروز میکسیکو کی ساحلی ریاست ہے جسے منشیات کا گڑھ سمجھا جاتا ہے۔ یہاں مختلف جرائم پیشہ گروہ بھی موجود ہیں جن کے آپس میں جھگڑے ہوتے رہتے ہیں۔
ویب ڈیسک — خبر رساں ادارے ’رائٹرز‘ کے مطابق، 'ویراکروز' کے اٹارنی جنرل آفس نے واقعے سے متعلق ایک بیان جاری کیا ہے جس میں اس واقعے کی مذمت کی گئی ہے۔ اٹارنی جنرل آفس کے جاری کردہ بیان میں کہا گیا ہے کہ حکام اس واقعے کی تحقیقات کر رہے ہیں کہ یہ حادثہ تھا یا پھر کسی نے جان بوجھ کر آگ لگائی۔ حکّام کے مطابق، ہلاک ہونے والوں میں 8 خواتین اور 15 مرد شامل ہیں، جب کہ 13 افراد زخمی بھی ہوئے ہیں جنہیں اسپتال منتقل کیا گیا ہے۔ حکام کا کہنا ہے کہ زخمیوں کی حالت نازک ہے جس سے ہلاکتوں میں اضافہ ہو سکتا ہے۔ 'ویراکروز' کے گورنر گریسیا نے خدشہ ظاہر کیا ہے کہ یہ واقعہ کسی جرائم پیشہ گینگ کی لڑائی کا نتیجہ بھی ہو سکتا ہے۔ ریاست کے گورنر نے اپنے بیان میں کہا ہے کہ جرائم پیشہ گروہوں کو برداشت نہیں کیا جائے گا۔ پولیس، سیکورٹی فورسز اور نیشنل گارڈز ممکنہ حملہ آوروں کا تعاقب کر رہے ہیں۔ 'ویراکروز' کے وزیر برائے شہری تحفظ نے اس واقعے کی مذمت کرتے ہوئے کہا کہ واقعے میں ملوث افراد کی تلاش کا عمل جاری ہے۔ واضح رہے کہ 'ویراکروز' میکسیکو کی ساحلی ریاست ہے جسے منشیات کا گڑھ سمجھا جاتا ہے۔ یہاں مختلف جرائم پیشہ گروہ بھی موجود ہیں جن کے آپس میں جھگڑے ہوتے رہتے ہیں۔ میکسیکو میں ایسے واقعات ماضی میں بھی ہوتے رہے ہیں۔ رواں سال اپریل میں بھی ایک نائٹ کلب پر حملے ہوا تھا جس میں 13 افراد ہلاک ہوئے تھے۔